Alueiden komitean lausunto aiheista Ehdotus Euroopan parlamentin ja neuvoston asetus geneettisesti muunnetuista elintarvikkeista ja rehuista



Virallinen lehti nro 278 , 14/11/2002 s. 0031 - 0035



Alueiden komitean lausunto aiheista: - "Ehdotus Euroopan parlamentin ja neuvoston asetus geneettisesti muunnetuista elintarvikkeista ja rehuista", - "Ehdotus Euroopan parlamentin ja neuvoston asetukseksi geneettisesti muunnettujen organismien jäljitettävyydestä ja merkinnöistä ja geneettisesti muunnetuista organismeista valmistettujen elintarvikkeiden ja rehujen jäljitettävyydestä sekä direktiivin 2001/18/EY muuttamisesta", ja - "Ehdotus Euroopan parlamentin ja neuvoston asetus muuntogeenisten organismien siirroista valtioiden rajojen yli" (2002/C 278/10) ALUEIDEN KOMITEA, joka ottaa huomioon ehdotuksen Euroopan parlamentin ja neuvoston asetukseksi geneettisesti muunnettujen organismien jäljitettävyydestä ja merkinnöistä ja geneettisesti muunnetuista organismeista valmistettujen elintarvikkeiden ja rehujen jäljitettävyydestä sekä direktiivin 2001/18/EY muuttamisesta, KOM(2001) 182 lopullinen - 2001/0180 COD, ottaa huomioon ehdotuksen Euroopan parlamentin ja neuvoston asetukseksi geneettisesti muunnetuista elintarvikkeista ja rehuista, KOM(2001) 425 lopullinen - 2001/0173 COD, ottaa huomioon ehdotuksen Euroopan parlamentin ja neuvoston asetukseksi muuntogeenisten organismien siirroista valtioiden rajojen yli, KOM(2002) 85 lopullinen - 2002/0046 COD, ottaa huomioon ehdotuksen direktiiviksi geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta, KOM(2000) 293 lopullinen, ottaa huomioon neuvoston 15. syyskuuta 2001, 2. lokakuuta 2001 ja 1. maaliskuuta 2002 Euroopan yhteisön perustamissopimuksen 265 artiklan ensimmäisen kohdan, 152 artiklan ja 175 artiklan nojalla tekemät päätökset pyytää aiheista alueiden komitean lausunto, ottaa huomioon työvaliokuntansa 6. helmikuuta 2002 tekemän päätöksen antaa lausunnon valmistelu "kestävä kehitys" -valiokunnan tehtäväksi, ottaa huomioon 12. huhtikuuta 2001 antamansa lausunnon komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle "Valkoinen kirja elintarvikkeiden turvallisuudesta", KOM(1999) 719 lopullinen (CdR 77/2000 fin)(1), ottaa huomioon 14. kesäkuuta 2001 antamansa lausunnon Euroopan elintarviketurvallisuusviranomaisen perustamisesta (CdR 64/2001 fin)(2), ottaa huomioon "kestävä kehitys" -valiokunnan 25. maaliskuuta 2002 hyväksymän lausuntoluonnoksen CdR 33/2002 rev., jonka esittelijä oli Olivier Bertrand, Saint-Silvain-Bellegarden kunnanjohtaja, F/PPE, hyväksyi 15. ja 16. toukokuuta 2002 pitämässään 44. täysistunnossa (toukokuun 16. päivän kokouksessa) seuraavan lausunnon. ALUEIDEN KOMITEAN KANTA JA SUOSITUKSET Johdanto 1. Tekninen, tieteellinen ja oikeudellinen tilanne sekä unionissa että sen ulkopuolella edellyttää, että muuntogeenisiä elintarvikkeita ja rehuja koskevia Euroopan unionin säädöksiä täydennetään. Täydentäminen on välttämätöntä myös Euroopan elintarviketurvallisuusviranomaisen perustamisen takia. Alueiden komitea kannattaa Euroopan komission aloitetta, jonka tavoitteena on yhdenmukaistaa yhteisön säädösten soveltamista ja parantaa elintarviketurvallisuutta Euroopan unionin alueella. 2. Alueiden komitea suhtautuu myönteisesti sellaiseen sääntelyyn, jonka avulla voidaan varmistaa avoimuus muuntogeenisten organismien käytössä elintarveketjun eri osissa. Avoimuus koskee sekä muuntogeenisten tuotteiden lupamenettelyä että niiden jäljitettävyyttä läpi elintarvikeketjun. Alueiden komitea tähdentää, että käsite "pellolta pöytään" vaikuttaa tässä yhteydessä liian rajoittavalta, sillä elintarvikeketjuun kuuluvat kaikki toimijat aina maanviljelijöille tuotteita välittävästä teollisuudesta kuluttajiin. Alueiden komitea käyttäisikin mieluummin käsitettä "maatilalta lautaselle". 3. Säädöksien tulee myös mahdollistaa ostajien valinnan vapaus olivatpa sitten kyseessä väliportaat, kuten karjankasvattajat, tai kuluttajat. Tietojen tulee olla täydelliset ja selkeät, ja niiden avulla tulee voida varmistaa elintarvikkeiden ja rehujen käyttäjien terveydellinen ja oikeudellinen suoja. 4. Alueiden komitea korostaa, että jäljitettävyys ja merkinnät ovat kaksi erillistä käsitettä, jotka täydentävät toisiaan. Jäljitettävyys merkitsee sellaisen seurantajärjestelmän asettamista, jonka avulla voidaan jäljittää tuotteen historia ja alkuperä. Merkinnät puolestaan mahdollistavat kaupallisten toimien avoimuuden. Merkintöihin sisältyy myös merkintöjen tekijöiden sitoutuminen ja oikeudellinen vastuu. 5. Alueiden komitea katsoo, että elämän, terveyden ja ympäristön suojelussa voidaan saavuttaa tavoitteena oleva korkea taso vain, jos yhteisön säädökset ovat johdonmukaisia ja jos niissä vastuullistetaan kaikki elintarvikeketjuun osallistuvat toimijat. Näin voidaan varmistaa myös se, että kuluttajien luottamus elintarviketurvallisuuteen kasvaa. Yhteisön säädösten tilanne ja kehitys 6. 90-luvun alusta voimassa olleita yhteisön säädöspuitteita on täydennetty ja hiottu koko vuosikymmenen ajan. Direktiivissä 90/219/ETY, jota on jo muutettu, käsitellään geneettisesti muunnettujen mikro-organismien käyttöä suljetuissa oloissa tutkimuksessa ja teollisuudessa. 7. Direktiivissä 90/220/ETY geneettisesti muunnettujen organismien tarkoituksellisesta levittämisestä ympäristöön annetaan ensimmäiset säännöt lupamenettelystä. Direktiivin alaan kuuluu muuntogeenisten organismien ja niistä koostuvien tai niitä sisältävien tuotteiden markkinoille saattaminen, mutta muuntogeenisistä organismeista johdetut tuotteet jäävät sen ulkopuolelle. Direktiivissä säädetään ympäristöarvioinnista ja luvan myöntämisestä vaiheittain. Ennen levittämistä on jokaisessa jäsenvaltiossa arvioitava tapauskohtaisesti ihmisten ja eläinten terveydelle ja ympäristölle aiheutuvat vaarat. 8. Voimassa olevaa lainsäädäntöä täydennetään ja vahvistetaan lokakuussa 2002, kun muutettu direktiivi 2001/18/EY pannaan täytäntöön. Direktiivin tavoitteena on - tehdä päätöksentekoprosessista entistä tehokkaampi ja avoimempi ja varmistaa samalla terveyden ja ympäristön suojelun korkea taso - selventää tiettyjä toiminnallisia näkökohtia erityisesti soveltamisalan osalta - edistää riskien arvioinnin yhdenmukaistamista - lisätä päätöksentekoprosessin avoimuutta järjestämällä kuulemisia, laatimalla kertomus eettisistä kysymyksistä sekä mahdollistamalla yleisön osallistuminen lupamenettelyyn - parantaa ympäristöön levitettyjen muuntogeenisten organismien valvontaa velvoittamalla jäsenvaltiot toteuttamaan toimenpiteitä merkintöjen ja jäljitettävyyden varmistamiseksi markkinoille saattamisen kaikissa vaiheissa ja vahvistamalla muuntogeenisten organismien valvontasuunnitelmia. 9. Uuselintarvikkeita ja elintarvikkeiden uusia ainesosia koskevassa asetuksessa N:o 258/97 annetaan säännökset muuntogeenisistä organismeista johdettujen tuotteiden ja muiden uuselintarvikkeiden lupamenettelyille ja merkinnöille. Siinä ei kuitenkaan säädetä erikseen näiden tietojen muotoilusta eikä määritellä vastaavuuden käsitettä. Asetuksessa N:o 50/2000 ei puolestaan säädetä kynnysarvoa satunnaiselle esiintymiselle. Tilanne on sama muuntogeenisistä organismeista johdettujen, rehuihin tarkoitettujen tuotteiden kohdalla, sillä muuntogeenisistä organismeista johdettujen tuotteiden merkinnöistä ei ole annettu erillisiä säännöksiä. Käsiteltävänä olevissa ehdotuksissa määritellään vastaavuuden käsite ja satunnaisen esiintymisen kynnysarvot. 10. Euroopan yhteisö ja kaikki sen jäsenvaltiot allekirjoittivat 24. toukokuuta 2000 Cartagenan bioturvallisuuspöytäkirjan. Tämän monenkeskisen sopimuksen on määrä sitoa muuntogeenisten organismien pääasiallisia tuottajamaita. Sen tavoitteena on parantaa turvallisuutta muuntogeenisten organismien siirrossa, käsittelyssä ja käytössä maiden välillä. Käsillä olevassa ehdotuksessa(3) komissio ehdottaa kyseisen pöytäkirjan ratifioimista. Pöytäkirja tulee itse asiassa voimaan vasta 90. päivänä siitä, kun yleissopimuksen sopimuspuolet ovat tallettaneet 50. yleissopimuksen ratifiointia koskevan asiakirjan. Alueiden komitea suhtautuu jäsenvaltioiden ja Euroopan parlamentin tapaan myönteisesti tämän pöytäkirjan ratifiointiin pikaisesti. Ehdotus Euroopan parlamentin ja neuvoston asetukseksi geneettisesti muunnetuista elintarvikkeista ja rehuista(4) 11. Komissio ehdottaa, että asetuksessa säädetään - parannetusta, yhdenmukaistetusta, yhtenäisestä ja avoimesta menettelystä muuntogeenisten elintarvikkeiden turvallisuuden arviointia varten - muuntogeenisten rehujen turvallisuuden arvioinnista ja hyväksyntämenettelystä, joka perustuu muuntogeenisiin elintarvikkeisiin sovellettavaan parannettuun ja avoimeen hyväksyntämenettelyyn - että lupaa ei tulisi myöntää jokaiselle yksittäisellä käyttötavalle joko elintarvikkeena tai rehuna silloin, kun on todennäköistä, että tällaisia tuotteita käytetään sekä elintarvikkeena että rehuna - muuntogeenisiä rehuja koskevista yhdenmukaistetuista, kattavista merkintävaatimuksista, joiden tarkoituksena on antaa käyttäjille täsmällistä tietoa koostumuksesta ja ominaisuuksista. 12. Ehdotus kattaa muuntogeenisistä organismeista valmistetut tuotteet, muttei niiden avulla valmistettuja tuotteita. 13. Alueiden komitea suhtautuu myönteisesti komission ehdottamaan muuntogeenisten elintarvikkeiden ja rehujen arviointimenetelmän lujittamiseen ja selkiyttämiseen. Näin luodaan välttämätön sääntelyperusta elämän ja terveyden korkeatasoisen suojelun varmistamiseksi. Euroopan elintarvikeviranomaisen lausunnon tulee antaa tieteelliset takeet lupamenettelyssä. Alueiden komitea kannattaakin, kuten se on jo aiemmassa lausunnossaan todennut, elintarvikeviranomaisen perustamista mahdollisimman pikaisesti, jotta nämä ehdotetut asetukset voitaisiin panna täytäntöön. 14. Alueiden komitea on erityisen tyytyväinen "yhden luukun" menettelyyn, jonka ansiosta lupahakemusten seuranta helpottuu ja lupamenettely nopeutuu. Tämän pitäisi lisätä sekä turvallisuutta että kuluttajien luottamusta. Kokemukset ovat osoittaneet, että jos tuotetta saatetaan käyttää sekä elintarvikkeena että rehuna, sen tulisi täyttää sekä elintarvikkeille että rehuille asetetut kriteerit. 15. Turvallisuuden sekä kuluttajien ja kaikkien elintarvikeketjuun osallistuvien toimijoiden luottamuksen varmistamiseksi lupien myöntämisessä olisi noudatettava seuraavia kriteerejä: - Elintarvikkeet ja rehut eivät saa aiheuttaa ihmisten terveyttä, eläinten terveyttä tai ympäristöä uhkaavaa riskiä. - Käyttäjille ja kuluttajille on annettava tietoa. 16. Alueiden komitea katsoo, että kynnysarvojen asettaminen liikkeeseenlaskua koskevan lupamenettelyn yhteydessä on yksi osatekijä, jonka avulla voidaan saavuttaa elintarviketurvallisuus ja riittävä oikeusvarmuus. Kynnysarvoa tulee soveltaa läpi koko ketjun, ja sen perustana tulee olla "jäämän" käsite, jota käytetään määriteltäessä elintarvikkeen puhtautta. Alueiden komitea korostaa lisäksi, että kynnysarvon tulee olla yhdenmukainen muiden kynnysarvojen, erityisesti muuntogeenisten siementen merkinnöille asetetun kynnysarvon kanssa (direktiivi 98/95/EY). 17. Lupamenettelyä sovelletaan muuntogeenisiä organismeja sisältäviin ja niistä valmistettuihin elintarvikkeisiin ja rehuihin. Alueiden komitea tähdentää, että yhteisön lainsäädännön johdonmukaisuutta on lisättävä niiden elintarvikkeiden kohdalla, joiden markkinoille saattamista varten tarvitaan erityiset lupahakemukset. Näitä ovat lisäaineet, lastenruoat, äidinmaidonvastikkeet ja ravintolisät. Tällainen lupa on rajoitettu ajallisesti eli se on voimassa korkeintaan 10 vuotta. Se voidaan uudistaa seurantasuunnitelmasta saatujen tulosten perusteella. 18. Alueiden komitea kannattaa ajatusta yhteisön rekisteristä, johon kirjataan muuntogeeniset elintarvikkeet ja rehut ja johon on merkittävä tiedot tuotteesta, tuotteen turvallisuuden osoittaneet tutkimukset ja havaitsemismenetelmät. Alueiden komitea suosittaa, että komissio määrittelisi rekisterin käyttömenettelyt siten, että yleisön olisi helppo saada täydelliset tiedot elintarvikkeista. 19. Alueiden komitea toivoo, että markkinoille saattamista koskevan luvan voimassaoloajalle säädetty siirtymäkausi olisi mahdollisimman lyhyt. 20. Alueiden komitea kannattaa komission ehdottamaan asetukseen sisältyvää merkintäperiaatetta, sillä säännöksiä on vaikea soveltaa nykymuodossaan tehokkaasti kolmansiin osapuoliin eivätkä ne takaa täydellistä avoimuutta kuluttajille sen enempää kuin muillekaan toimijoille, esimerkiksi karjankasvattajille. 21. Komissio ehdottaa, että merkintäjärjestelmä ulotetaan koskemaan kaikkia elintarvikkeita ja rehuja riippumatta DNA:n tai proteiinin havaittavuudesta. Alueiden komitea suhtautuu varauksella tähän laajennukseen seuraavista syistä: - Viimeaikaiset elintarvikekriisit ovat osoittaneet, että yksinomaan asiakirjoihin perustuva jäljitys ei riitä varmistamaan rehujen tiukkaa seurantaa. - Ainoastaan myynnissä olevien tuotteiden DNA:n tai proteiinin havaittavuuteen perustuvalla valvonnalla voidaan taata, ettei kaupallisissa toimissa tapahdu petoksia. 22. Ostajan (loppukäyttäjän tai kuluttajan) tulee voida valita haluamansa laatuiset elintarvikkeet tietoisesti sekä omien oikeudellisten, terveydellisten ja kaupallisten kriteeriensä pohjalta. Alueiden komitea suosittaa, että neuvosto ja Euroopan parlamentti tekevät eron muuntogeenisiä organismeja sisältävien tuotteiden ja sellaisten tuotteiden välille, joissa ei ole enää jäämiä. Ehdotus Euroopan parlamentin ja neuvoston asetukseksi geneettisesti muunnettujen organismien jäljitettävyydestä ja merkinnöistä ja geneettisesti muunnetuista organismeista valmistettujen elintarvikkeiden ja rehujen jäljitettävyydestä sekä direktiivin 2001/18/EY muuttamisesta(5) 23. Alueiden komitea kannattaa ehdotettua asetusta, jonka tavoitteena on tarkentaa muuntogeenisten elintarvikkeiden ja rehujen jäljitettävyyttä ja merkintöjä koskevia täytäntöönpanosäännöksiä. 24. Komissio ehdottaa, että näitä säännöksiä sovellettaisiin sekä Euroopan unionissa tuotettuihin että unioniin tuotuihin tuotteisiin. Tuontivalvonta kuuluu jäsenvaltioille, ja ne säätävät itse petoksista aiheutuvista seuraamuksista. Alueiden komitea suhtautuu myönteisesti siihen, että tämä periaate mainitaan erikseen ja että yhteisön sisäistä toimivaltajakoa selkiytetään. Alueiden komitea haluaa kuitenkin painottaa, että ehdotetussa asetuksessa olevat EU:n ulkopuolisista maista tulevien tuotteiden jäljitettävyyttä koskevat säännökset eivät ole yhdenmukaisia komitean toivomien, Cartagenan pöytäkirjassa määritettyjä toimenpiteitä tiukempien toimenpiteiden kanssa. 25. Alueiden komitea esittää, että komissiolle annetaan valtuudet yhdenmukaistaa muuntogeenisten elintarvikkeiden ja rehujen arviointimenettelyt sekä kansainväliset ja unionissa sovellettavaksi tulevat jäljitettävyystoimet. Ehdotus: Euroopan parlamentin ja neuvoston asetus muuntogeenisten organismien siirroista valtioiden rajojen yli(6) 26. Alueiden komitea suhtautuu myönteisesti Cartagenan pöytäkirjaan kirjattuun menettelyyn, koska sen nojalla a) viejä- ja tuojasopimuspuolen tarvitsemaa tietoa välitetään kirjallisella ilmoituksella ennen ensimmäistä siirtoa rajojen yli b) otetaan käyttöön markkinoille saattamista edeltävä tiedonvälitysjärjestelmä c) kahdenvälisten sopimusten ja yhteisön lainsäädännön välille luodaan yhteys, ja jäsenvaltioille annetaan mahdollisuus soveltaa pöytäkirjan määräysten sijaan yhteisön lainsäädäntöä valtioiden rajojen yli tapahtuviin muuntogeenisten organismien siirtoihin Euroopan unionissa ja Euroopan talousalueella d) tunnustetaan muuntogeenisten organismien markkinoille saattamista koskeva yhteisön hyväksymismenettely, joka edellyttää Euroopan elintarviketurvallisuusviranomaisen lausuntoa. 27. Alueiden komitea kannattaa täytäntöönpanostrategiaa, jonka mukaan e) on otettava käyttöön viejän velvoitteita, joita ei ole yhteisön lainsäädännössä f) EU:ssa toimivat maahantuojat tukeutuvat voimassa olevaan yhteisön lainsäädäntöön. 28. Alueiden komitea muistuttaa kannattavansa Cartagenan pöytäkirjan ratifiointia. Tarkasteltavana olevassa ehdotuksessa käsitellään erityisvaatimuksia, jotka koskevat muuntogeenisten organismien vientiä kolmansiin maihin. Cartagenan pöytäkirjassa on kuitenkin kyse yksinomaan elävistä muunnetuista organismeista. Sen avulla ei edelleenkään voida määrittää "ei eläviä" muuntogeenisiä organismeja sisältävien tuotteiden tai kolmannesta maasta Euroopan yhteisöön tuoduista muuntogeenisistä organismeista valmistettujen tuotteiden jäljitettävyys- ja merkintämenettelyjä. 29. Alueiden komitea korostaa, että jäsenvaltioiden on tärkeää vaihtaa tietoja tahattomista rajan ylittävistä siirroista. Koska ala liittyy läheisesti elintarviketurvallisuuteen, alueiden komitea ehdottaa, että menettelyyn sisällytetään nopea hälytysjärjestelmä. Alueiden komitea kehottaa komissiota varmistamaan, että kussakin jäsenvaltiossa toteutetaan tarkoituksenmukaiset menettelyt. 30. Alueiden komitea panee merkille, ettei ehdotuksessa asetukseksi käsitellä elintarvikeketjun toimijoiden oikeusturvan takaamisen kannalta merkittävää oikeudellista vastuuta tapauksissa, joissa tuote vedetään markkinoilta siksi, että muuntogeeninen organismi on siirretty tahattomasti. 31. Alueiden komitea ilmaisee tukensa Lissabonin Eurooppa-neuvoston päätelmille, joiden tavoitteena on tehdä Euroopan unionista kilpailukykyinen osaamisalue mm. biotekniikan alalla. Alueiden komitea toivoo, että maailmankaupassa otettaisiin aiempaa paremmin huomioon elintarviketurvallisuus ja että Euroopan unionin alueet säilyttäisivät kilpailukykynsä elintarvikekaupan kaikilla aloilla. Päätelmä 32. Alueiden komitea katsoo, että näiden asetusten soveltaminen ja täytäntöönpano parantavat unionin tuotteiden laatua ja turvallisuutta sekä ostajille (käyttäjille ja kuluttajille) tarjottavia tietoja ja heidän valinnanmahdollisuuksiaan. Alueiden komitea toivoo, että samaa vaatimusta sovellettaisiin myös yhteisön ulkopuolella. Bryssel 16. toukokuuta 2002. Alueiden komitean puheenjohtaja Albert Bore (1) EYVL C 226, 8.8.2000, s. 7. (2) EYVL C 357, 14.12.2001, s. 22. (3) KOM(2002) 85 lopullinen. (4) KOM(2001) 425 lopullinen - 2001/0173 COD. (5) KOM(2001) 182 lopullinen - 2001/0180 COD. (6) KOM(2002) 85 lopullinen - 2002/0046 COD.